PRIOPĆENJE ZA JAVNOST
ZAGREB, 10. srpnja 2026.

Šumarija Zagreb provodi sječu suhih i oštećenih stabala na području starog grada Medvedgrada

Snažna olujna nevremena ostavila su neželjeni trag na šumama oko Medvedgrada gdje su šumari zamijetili veći broj oslabljenih i suhih stabala. Šumarija Zagreb zato je pristupila nužnim radovima sanacije šteta i sječe sušaca na području gospodarske jedinice Sljeme – Medvedgradske šume, šumski odjeli 26 – 29. Radi se o širem području oko starog grada Medvedgrada te Velikog i Malog potoka, a planirani radovi trajat će do kraja kolovoza. 
"Svjesni smo da radovi u Parku prirode Medvednica uvijek privlače pažnju javnosti i posjetitelja, no riječ je o nužnim, stručnim zahvatima koji dugoročno šumu čine zdravijom i otpornijom na ekstremne vremenske uvjete. Veseli nas što su predmetne površine već sada izvrsno prirodno pomlađene mlađim naraštajem autohtonih šumskih vrsta tako da će kasniji uzgojni radovi, o kojima ćemo pravovremeno obavijestiti javnost, biti jednostavniji. Molimo sve građane, planinare i posjetitelje za razumijevanje i oprez prilikom kretanja u blizini područja obuhvaćenih radovima“, izjavio je Dalibor Babić, upravitelj Šumarije Zagreb.
Nužnost zahvata potvrđuju i neovisne institucije – sanitarna sječa sušaca preporučena je službenim mišljenjem i nalazom Hrvatskog šumarskog instituta Jastrebarsko, a provođenje mjera strogo je propisano Zakonom o šumama te ostalim pratećim zakonskim i podzakonskim aktima Republike Hrvatske. Sječa suhih stabala važna je kako bi se uklonila potencijalno opasna stabla, spriječilo širenje nametnika i povećala razina sigurnosti brojnih posjetitelja Parka prirode Medvednica.
„Ljeto je jedini period kada su ovakvi radovi mogući zbog duljih perioda bez padalina koje onemogućuju šumske radove na strmom terenu. Trenutnim radovima, uklanjanjem sušaca i stabala stradalih u olujama radimo prostor za novu zdravu šumu koja će trajati desetljećima, nadamo se i stoljećima. Šume Medvednice svojevrsna su pluća cijelog Zagreba i moramo o njima voditi adekvatnu brigu.“, nadodao je Dalibor Babić. 
Zbog klimatskih promjena i ekstremnih vremenskih uvjeta, na području Medvedgrada zabilježena je pojačana pojava sušenja drvne mase, poglavito obične bukve i hrasta kitnjaka. Svi dosadašnji i trenutni radovi su sastavni dio važećeg Programa gospodarenja, uvršteni u službeni Plan sječe za 2026. godinu te su u potpunosti su usklađeni sa strukom i propisima.

